犀角宜矣。毒盛热炽。绿豆宜矣!中虚烦起。粳米宜矣。暑热渴生。西瓜宜矣。时行不正。贯众宜矣。疫热毒盛。人中黄金汁雪水宜矣。咽疮痔漏。柿蒂柿干宜矣。便结不软。玄明粉宜矣。乳痈便闭。漏芦宜矣。蛊积不消。雷丸宜矣。热盛呃逆。竹茹芦根宜矣。肠毒不清。白头翁刺 皮宜矣。口渴不止。竹叶宜矣。若更兼有血热。则又宜于地榆槐角槐花苏木三七干漆。此泻胃热之大概也。而大肠热结。仍不外乎硝黄白头翁黄芩绿豆蜗牛生地之药矣。在心又有他剂以泻。则或因其溺闭。而用瞿麦木通。气逆而用赭石。痰闭而用贝母天竺黄。暑渴而用西瓜。精遗而用莲须。抽掣而用钩藤。咳嗽而用百合。疝瘕而用川楝。与夫血热而更用以犀角射干童便血余红花辰砂紫草生地郁金桃仁茜草苏木丹参没药莲藕益母草熊胆等药。又可按味以考求矣。此泻心热之大概也。在肝又有他剂以泻。则如肝经气逆。宜用赭石以镇之。肾气不固。则用石南叶以坚之。溺闭不通。则用车前子以导之。痰闭不醒。则用牛黄以开之。目翳不明。则用秦皮空青蒙花石燕青葙子石决明以治之。咳嗽痰逆。则用全胡以降之。蛊积不消。则用芦荟以杀之。湿郁惊恐。宜用琥珀以镇之。神志昏冒。宜用枣仁以清之。若使热在于血。其药众多。大约入肝凉血。则有赤芍赭石蒲公英青鱼胆红花地榆槐花槐角侧柏叶卷柏无名异凌霄花猪尾血紫草夜明砂兔肉旱莲草茅根蜈蚣山甲琥珀芙蓉花苦酒熊胆之类。入肝破血。则有莪术紫贝灵芝紫参益母草蒲黄血竭莲藕古文钱皂矾归尾鳖甲贯众茜草桃仁之类。入肝败血。则有三七虻虫虫螃蟹瓦楞子水蛭花蕊石之类。皆当审实以投。此泻肝热之大概也。而泻胆热之味。又岂有外空青铜绿铜青熊胆胆矾前胡等药者乎?在肾又有他剂以泻。如龙胆防己。为肾热盛溺闭者所宜用也。秋石为肾热盛虚咳嗽溺闭者所必用也。寒水石为肾热盛口渴水肿者所必用也。地骨皮为肾热盛有汗骨蒸者所必用也。食盐为肾热盛便闭者所必用也。琥珀海石为肾热盛血瘀溺秘者所必用也。若使热在于血。则药亦不出乎童便地骨皮血余银柴胡蒲公英生牛膝旱莲草赤石脂自然铜古文钱青盐之类。而泻膀胱热结。其用猪苓泽泻地肤子茵陈黄柏黄芩龙胆川楝子药者。又可按其症治以考求矣。此泻肾热之大概也。脾热泻药无多。惟有脾经血热。考书有用郁李射干紫贝姜黄莲藕皂矾蚯蚓。然亦须辨药症以治。要之治病用药。须当分其脏腑。然其是上是下。毫微之处。未可尽拘。如药既入于肺者。未有不入于心。入于肝者。未有不入于脾。入于肾者。未有不入于膀胱。且药气质轻清者上浮。重浊者下降。岂有浮左而不浮右。重此而不重彼者乎?但于形色气味重此。比较明确。则药自有圆通之趣。又奚必拘拘于毫茫间互为较衡。而致局其神智者乎?